Edward Sirc

Cerddor a bardd oedd Edward Sirc (fl. hanner cyntaf yr 16g). Roedd yn daid i'r bardd Edward Maelor.

Bywgraffiad
Medrai Edward olrhain ei ach yn ôl i'r tywysog Madog ap Maredudd, ŵyr Bleddyn ap Cynfyn, brenin Powys a Gwynedd. Roedd yn frodor o ardal Maelor yn yr hen Sir Ddinbych (Bwrdeistref Sirol Wrecsam heddiw) ac efallai'n byw yn ninas Wrecsam ei hun.

Graddiodd Edward Sirc yn bencerdd telyn yn Eisteddfod Caerwys 1523, y gyntaf o Eisteddfodau Caerwys. Cofnodir hefyd ei fod yn grythor. Roedd hefyd yn fardd a chedwir ar glawr un cywydd a phedwar englyn ganddo.

Roedd Edward Sirc yn noddwr beirdd hefyd. Ceir cywydd a briodolir i Syr Dafydd Trefor yn gofyn telyn iddo.

Ffynonellau
 Gwaith Huw Ceiriog ac Edward Maelor, gol. Huw Ceiriog Jones (Caerdydd, 1990), tt. xx-xxii.

Categori:Genedigaethau'r 1490au
Categori:Beirdd Cymraeg
Categori:Beirdd yr Uchelwyr
Categori:Cerddorion o Gymru
Categori:Llenorion yr 16eg ganrif o Gymru
Categori:Pobl o Wrecsam